《镇安街有陋祠祀女神不名或曰赵姑也诗以志之》
清代·方世泰

飒飒天风吹古祠，溪烟不动柳成丝。一春微雨香灯暗，尽日无言宝帐垂。

独鸟远飞芳草外，孤花刚谢夕阳时。精灵似尔复何恨，翠黛含颦尚怨谁。

作者简介：（1679—1747）清安徽桐城人，字贞观，以字行，一字履安，号南堂。方世举从弟。诸生。乾隆初举鸿博，不就。少时以《南山集》案牵累，隶旗籍，后放归。刻意为诗，诗格清醇。有《南堂诗钞》。